
ПОЗИЦИЯ
НА НУС ОТНОСНО АКТУАЛИЗАЦИЯ НА БЮДЖЕТ 2022 Г. 
На 29-ти април т. г., в Шумен Независимият учителски синдикат проведе работна среща с ръководствата на структурите си от североизточна България. 
В дневния ред на срещата бяха обсъдени и изпълнението на последно подписания Анекс към КТД, финансовото състояние на системата на средното образование и необходимостите по посока актуализацията на бюджета на страната.
На първо място, по информация от институциите в системата, тревожно е финансовото състояние по отношение на издръжката – завишените цени на ток, горива, храна, заедно с минимума вещева и материална издръжка не се покриват със заложеното увеличение от 10% по това перо. Наблюдава се отклоняване на средства от регламентираните за работни заплати в подписания Анекс към покриване на необходимости на издръжката в цялостния й аспект.
В тази връзка, участниците в работната среща отправят искане за допълнително увеличение от още 10% на средствата за издръжка при актуализация на бюджета. Необходимо е преминаване към целево финансиране на разходите за ток, горива и храна на институциите на база брой деца и ученици, брой групи и паралелки и броя на ползваните сгради. Увеличение на стандарта за издръжка на дете в детските градини.
Участниците в работната среща отправят искане за увеличение - конкретно на средствата за работни заплати с не по-малко от 15% при актуализация на бюджета. 
Галопиращата инфлация отдавна „изяде“ предвидените средства за 12,3% увеличение. Нивата на работните заплати на този етап не достигат средната брутна работна заплата в страната. С поискания минимум 15% размер на увеличение на работните заплати в системата би се достигнал ръст 25% над СБРЗ за страната. 

